钦定古今图书集成/明伦汇编/闺媛典/第047卷 > 脱脱真
## 钦定古今图书集成/明伦汇编/闺媛典/第047卷 > 脱脱真

按《贵县志》：蒙古达鲁花赤相兀孙，白额库兔哈之子。
年二十四岁，敛受宣命敦武校射，充前职。延祐改元，
甲寅岁三月，娶浔州路达鲁花赤亦八哈纳毋武德
嫡女脱脱真为室。真年十九岁，既归之后，琴瑟甚和。
乙卯八月，相兀孙病笃，真亲供汤药，夙夜惶惶，泣誓
曰：“倘尔不讳，必与同死。”言未逾日，夫病终。真尽以所
有奁具买棺殓，遂嘱诸童仆曰：“如我死，则开棺同葬，
幸勿负言。”每日不食，惟饮清水，旬日饿死。邦民见而
知之，莫不哀怜，为之罢市。本道廉访佥事买闾承直
按临是邦，矜其夫相兀孙之廉能，旅殁远地，悯脱脱
真之贞节，殉死同棺。用采摭前事，移檄本司，具闻旌
表，复其家。